## Mazón anuncia un redisseny de l’Arxiu Logístic de la Generalitat al mateix temps que es reparen els danys causats per les riuades

*** Assenyala que s’evitarà l’ús del soterrani com a zona de magatzematge i s’estudia habilitar una altura addicional per a arxiu
* Assegura que el nou disseny “mantindrà les futures funcions que ja es preveien per a les noves zones” amb la fase III dedicada als arxius de les conselleries i la fase IV a magatzem de material sanitari
* La Conselleria d’Economia i Hisenda ha activat diferents contractes d’emergència per a reparar els danys causats per les riuades per valor de 474.393,72 euros**

**Riba-roja de Túria.**

El president de la Generalitat, Carlos Mazón, ha anunciat que es redissenyarà l’Arxiu Logístic de la Generalitat al mateix temps que es reparen els danys causats en l’edifici per les riuades.

El cap del Consell ha visitat les instal·lacions, acompanyat de la consellera d’Economia i Hisenda, Ruth Merino, per a conéixer de primera mà les diferents actuacions que s’estan duent a terme després dels danys produïts.

Després del recorregut, el president ha assenyalat que “es modificaran els plans d’ampliació de l’arxiu per a plantejar un nou disseny”. Així, amb les obres de reforma de les instal·lacions per a evitar l’ús del soterrani com a zona de magatzematge i s’habilitarà una altura addicional per a arxiu.

Mazón ha assegurat que este nou disseny “mantindrà les futures funcions que ja es preveien per a les noves zones i es dotarà de més seguretat per al material emmagatzemat”.

Així, la fase III allotjarà l’Arxiu Intermedi de la Generalitat, a més dels arxius centrals de totes les conselleries i els despatxos dels arxivers d’estes. L’actual fase II passarà a conservar únicament la documentació judicial de la Ciutat de la Justícia.

La fase IV es convertirà en un magatzem de material sanitari dependent de la Conselleria de Sanitat. La licitació de les obres d’ampliació està prevista en 2025.

La Conselleria d’Economia i Hisenda, a través de la Direcció General de Patrimoni, ha activat diferents contractes d’emergència per a reparar els danys causats per les riuades per valor de 474.393,72 euros.

S’han efectuat tasques de retirada de residus i moviment de terres, s’han extret llots i aigua, així com s’ha deshumidificat tota la zona. D’igual manera, s’ha procedit a la neteja i retirada de paper i arxiu danyat, a més de netejar els soterranis i reorganitzar tota la documentació que hi havia. També s’ha posat en marxa la instal·lació elèctrica i s’ha reparat la porta d’accés que va resultar danyada el passat 29 d’octubre.

Fecha: 07/01/2025